
1. Tiesību akta projekta izstrādes nepieciešamība
Anotācijas (ex-ante) nosaukums
Tiesību akta projekta "Speciālās regulatīvās vides pieteikuma iesniegšanas un izvērtēšanas kārtība" sākotnējās ietekmes (ex-ante) novērtējuma ziņojums (anotācija)
1.1. Pamatojums
Izstrādes pamatojums
Ministrijas / iestādes iniciatīva
Apraksts
Tiesību akta projekts “Noteikumi par speciālās regulatīvās vides izveidi un īstenošanu” (turpmāk – noteikumu projekts) izstrādāts pamatojoties uz “Inovatīvas uzņēmējdarbības un prioritāro projektu atbalsta likuma” 5. panta trešās daļas 1. un 2. punktu, lai nodrošinātu speciālās regulatīvās vides izveides un īstenošanas ietvaru inovatīvu produktu, tehnoloģiju vai pakalpojumu testēšanai Latvijā. 
 
Noteikumu projekts ir izstrādāts saskaņā ar 2023. gada 15. septembrī publicēto “Deklarāciju par Evikas Siliņas vadītā Ministru kabineta iecerēto darbību”, kas nosaka, ka ekonomiskās politikas mērķis ir sasniegt ilgtspējīgu iekšzemes kopprodukta pieaugumu, audzējot produktivitāti, investīcijas, eksportu un nodarbinātību. Papildus, Ministru kabineta 2024. gada 20. janvāra rīkojuma Nr.55 “Par Valdības rīcības plānu Deklarācijas par Evikas Siliņas vadītā Ministru kabineta iecerēto darbību īstenošanai” apstiprinātā Valdības rīcības plāna 23.4. uzdevums “Veidosim inovācijas ekosistēmu, cieši sadarbojoties publiskajam, privātajam, akadēmiskajam un nevalstiskajam sektoram” izvirza pasākumu ar nolūku: “[…] izveidot ietvaru inovatīvu risinājumu testēšanai un attīstīšanai inovāciju zonu un regulējuma smilškastu ietvaros (Nacionālās industriālās politikas pamatnostādņu 2021.-2027.gadam 4.2.1. un 4.4. rīcības virzienu uzdevumi)”. 
1.2. Mērķis
Mērķa apraksts
Izveidot regulējumu speciālās regulatīvās vides izveidei un īstenošanai, kuras ietvaros tiek radīta kontrolēta vide (laikā un telpā), kurā komersanti var testēt inovatīvus produktus, tehnoloģijas vai pakalpojumus, kuru testēšanai izmantojamā vide (laikā un telpā) vēl nav pilnībā regulēta vai kur spēkā esošie normatīvie akti ir neatbilstoši. Valsts institūcijas nodrošina uzraudzību un, nepieciešamības gadījumā, veic normatīvo aktu grozījumus, lai veicinātu inovāciju attīstību.
Spēkā stāšanās termiņš
Vispārējā kārtība
1.3. Pašreizējā situācija, problēmas un risinājumi
Pašreizējā situācija
Globālajā Inovāciju indeksā 2023 (Global Innovation Index 2023) Latvija ir ierindota 37. vietā (Igaunija – 16. vietā, Lietuva – 34. vietā) starp 132 apsekotajām valstīm, uzlabojot savu vietu par četrām pozīcijām, salīdzinot ar 2022. gadu. Latvija labākos rezultātus ir uzrādījusi radošās izklaides jomā (31. vieta), infrastruktūrā (33. vieta) un biznesa attīstībā (37. vieta). Latvijā ieguldījumi inovācijās apsteidz pašu inovāciju apjomu, tomēr, salīdzinājumā ar iepriekšējo novērtējumu, par 3,28% ir uzlabojies izsniegto patentu skaits. Tāpat uzlabojušies rādītāji augsto tehnoloģiju eksporta jomā – to vērtībai palielinoties par 5,94%, Latvija rangā ieņem augsto 25. vietu. Eiropas Komisijas ikgadēji publicētajā Eiropas inovācijas rezultātu pārskatā 2024 (European Innovation Scoreboard 2024) Latvija 27 Eiropas Savienības (turpmāk – ES) valstu vidū ir ierindota 25. vietā (Igaunija – 11. vietā, Lietuva – 18. vietā) un ir iekļauta “pieticīgo novatoru” valstu grupā. Pārskatā ir atzīmēts, ka pēdējo divu gadu laikā lielākais Latvijas punktu pieaugums ir konstatēts tādos rādītājos, kā – nodarbināto skaits zinātnē un tehnoloģijās, ar vidi saistītās tehnoloģijas un mūžizglītībā iesaistītie iedzīvotāji. 

Pastāvīga regulējuma izveide speciālās regulatīvās vides izveidei un īstenošanai inovatīvu produktu, tehnoloģiju vai pakalpojumu testēšanai Latvijā ir būtiska vairāku iemeslu dēļ: (1) speciālā regulatīvā vide sniedz iespēju komersantiem drošā un kontrolētā vidē testēt jaunas idejas un tehnoloģijas pirms to ieviešanas tirgū. Tāpat attiecīgas speciālās regulatīvās vides piemērošana inovāciju jomā aktīviem komersantiem ļauj attīstīt to rīcībā esošos inovatīvos risinājumus, nodrošinot nepieciešamos eksperimentus, vienlaikus samazinot risku un izmaksas, kas saistītas ar potenciāli nepilnīgu normatīvā regulējuma prasību ievērošanu; (2) attiecīgas speciālās regulatīvās vides izveides iespēja var piesaistīt gan vietējos, gan ārvalstu inovatīvos komersantus, kas vēlas izstrādāt un testēt savus inovatīvos risinājumus Latvijā, sniedzot iespēju Latviju pozicionēt kā atvērtu inovācijām un jaunradei, atbalstot inovāciju jomā aktīvos komersantus un tehnoloģiju attīstību; (3) speciālās regulatīvās vides izveide inovatīvu produktu, tehnoloģiju vai pakalpojumu testēšanai var nodrošināt zināmu elastību, ļaujot publiskajām iestādēm ātrāk reaģēt uz strauji mainīgajām tehnoloģiskajām tendencēm un tirgus attīstību, vienlaikus veicinot normatīvo aktu pielāgošanu, lai tie atbilstu inovāciju, tehnoloģiju un jaunu biznesa modeļu attīstībai; (4) speciālās regulatīvās vides izveide var veicināt labāku sadarbību starp dažādām publiskajām iestādēm, komersantiem, pētniecības organizācijām u.c. iesaistītajām pusēm, tādējādi sekmējot labvēlīgu vidi normatīvo aktu harmonizācijai, īpaši jomās, kas skar vairākas nozares; (5) speciālā regulatīvā vide nodrošina, ka inovatīvu produktu, tehnoloģiju vai pakalpojumu testēšanas laikā tiek identificēti un novērsti potenciālie riski pirms šo risinājumu mērogošanas un ieviešanas tirgū, veicinot drošību un uzticēšanos gan no patērētāju, gan regulējošo un uzraugošo institūciju puses. 

Tādējādi, pastāvīga regulējuma izveide speciālās regulatīvās vides izveidei un īstenošanai Latvijā veicinātu inovāciju attīstību, palielinātu ekonomisko konkurētspēju, nodrošinātu elastību un drošību, kā arī veidotu labvēlīgu vidi gan komersantiem, gan patērētājiem. Šādas speciālās regulatīvās vides izveide ir būtiska komersantiem, lai tiktu radīta atbilstoša vide inovatīvu produktu un pakalpojumu testēšanai, nodrošinot sadarbību ar valsts institūcijām, tādējādi mazinot finanšu un laika resursus, kas tiktu patērēti komersantiem, veicot testēšanu individuāli.

Pasaulē aktīvi tiek ieviesta speciālās regulatīvās vides koncepcija. Piemēram: 
- 2024. gadā Igaunija ir ieviesusi speciālo regulatīvo vidi, kas īpaši paredzēta jaunuzņēmumiem ar mērķi veicināt jaunuzņēmumu attīstību un investīciju piesaisti. Igaunija arī pielāgojusi speciālo regulatīvo vidi Apvienotās Karalistes uzņēmumiem un likumdošanai. 
- Šveicē (Cīrihē) ir pieejama mākslīgā intelekta speciālā regulatīvā vide, kuras ietvaros ir izstrādāti pieci projekti (viedās autostāvvietas, autonomās sistēmas (traktori un pļāvēji), infrastruktūra (lidlauku monitorings ar droniem), tulkojumi (uzņēmumu reģistri un informācija), izglītība (mājas darbu labojumi). Šveices speciālās regulatīvās vides pamatā ir koncepts, ka visi projekti tiek publiskoti zināšanu pārnesei valsts pārvaldē, uzņēmējdarbībai un pētniecībai. 
- Izraēlā veiksmīgi darbojas regulatīvās vides veselības jomā, ļaujot uzņēmumiem attīstīt savus medicīnas jauninājumus klīniskajos pētījumos un risinot diagnostikas izaicinājumus pie dažādām saslimšanām un to ārstēšanas. 

Speciālā regulatīvā vide piedāvā iespēju attīstīt ne tikai inovācijas (tehnoloģijas, produktus, pakalpojumus un biznesa modeļus), bet arī sniedz priekšstatu par noteikumiem un regulējumu, kas šādām inovācijām būtu piemērojami. Speciālās regulatīvās vides principi un nosacījumi ir būtiski, lai nodrošinātu labvēlīgu tiesisko ietvaru pētniecības un inovāciju projektu attīstībai. 
 
Saskaņā ar Inovatīvas uzņēmējdarbības un prioritāro projektu atbalsta likumu, speciālās regulatīvās vides izveides nosacījumi paredz, ka inovatīvus produktus, tehnoloģijas un pakalpojumus var testēt speciālā regulatīvā vidē, ja tie atbilst minētā likuma 5. panta pirmajai daļai.
Problēmas un risinājumi
Problēmas apraksts
Jau šobrīd vairākas ES dalībvalstis veido speciālās regulatīvās vides (starptautiski pazīstamas kā “regulatīvās smilškastes” (angl. – “regulatory sandbox”), lai veicinātu inovāciju attīstību. Latvijā šobrīd pastāv un sekmīgi darbojas inovatīvās sadarbības platformas, ko iespējams pielīdzināt speciālai regulatīvai videi (piemēram, “Vērtspapīru smilškaste”, “Fintech regulatīvā smilškaste”, Zibmaksājumu laboratorija “ZibLab++”). Šāda regulējuma izveidei un faktiskai darbībai ir potenciāls piesaistīt ārvalstu investorus – tehnoloģiju un inovatīvu risinājumu attīstītājus, kā arī sekmēt jaunuzņēmumu iespējas testēt un attīstīt inovatīvus risinājumus Latvijā. 

Ātrs un, iespējams, konfidenciāls process speciālās regulatīvās vides izveidei un īstenošanai, nodrošinot nepieciešamo elastību, tās īstenošanai nepieciešamo normatīvo aktu grozījumu un regulējuma izstrādei, var būt noteicošais faktors, lai, reaģējot uz tirgus pieprasījumiem un izmaiņām, veiksmīgi izstrādātu, testētu un ieviestu tirgū inovatīvus produktus, tehnoloģijas un pakalpojumus. 
 
Speciālās regulatīvās vides izveides nepieciešamības piemēri: 
- Atsevišķas teritorijas izveide (vēlams ar infrastruktūras objektiem), kurā būtu, piemēram, atvieglota bezpilota lidaparātu saskaņošanas procedūra, taču arī uzraugošo iestāžu klātbūtne, lai pārliecinātos par drošību. Saskaņā ar spēkā esošo regulējumu, jebkurš bezpilota gaisa kuģa (piemēram, drona) lidojums pilsētvidē tiek identificēts kā paaugstināta riska lidojums. Inovatīvu risinājumu testēšana lielākoties vienmēr būs saistīta ar riskiem, jo tie ir jauni un nebijuši. Drošības ekspertiem nepieciešams būt pārliecinātiem par drošību. Būtiskus apgrūtinājumus un slogu uzliek uzstādījums pēc pilnīgas risku apzināšanas, kas attiecīgi nosaka piemērot praktiski neizpildāmus risku novēršanas pasākumus lidojumu saskaņošanas procesā, lai spētu testēt pēc vajadzībām esošās tehnoloģijas. Tāpat tiek norādīts, ka, mēģinot saskaņot jauna veida dronu risinājumu testēšanu, tiek lūgts uzrādīt ārvalstu precedentu, kur jau šāds lidojums ir veiksmīgi veikts, kas savukārt rada absurdu situāciju, kur uzņēmumam jāgaida, kad ārvalstu konkurenti sāks šādu risinājumu testēt. 
- Paātrināta saskaņošana pilsētas infrastruktūras izmantošanai, inovāciju testēšanai. Rīgā veikts pētījums liecina, ka uzņēmumam, lai veiktu vajadzīgo saskaņošanu inovācijas testēšanai, tas prasīja 18 mēnešus. Kā arī viena lēmuma pieņemšanai par laternas izmantošanu inovatīva risinājuma testēšanai prasīja organizēt 3 komitejas, 9 tikšanās, 8 novietnes vizītes, iesaistīt 5 inženierus, nosūtīt 347 e-pasta vēstules, veikt 42 telefona sarunas un iesaistīt 45 ekspertus, kas nav efektīvs risinājums. Līdz ar to būtu nepieciešams noteikt, ka inovāciju testēšanas saskaņošanas process tiktu pēc iespējas paātrināts no infrastruktūras īpašnieku puses. 
 
Latvijā ir nepieciešams izveidot ietvaru kontrolētas vides jeb speciālās regulatīvās vides izveidei un īstenošanai inovatīvu produktu, tehnoloģiju vai pakalpojumu testēšanai, kas sniedz iespēju praktiski testēt jaunus produktus, tehnoloģijas vai pakalpojumus, iespējami mazinot administratīvo slogu un atvieglojot saskaņošanas procesu.
Risinājuma apraksts
Papildus tādiem pasākumiem kā valsts un ES atbalsts uzņēmējdarbības produktivitātes celšanai, inovāciju īstenošanai un eksporta aktivitātēm, ir būtisks pastāvīgs darbs pie uzņēmējdarbības vides pilnveidošanas un kontrolētas, elastīgas platformas inovāciju testēšanai reālajā vidē iespējošanas. 
 
Speciālā regulatīvā vide "Inovatīvas uzņēmējdarbības un prioritāro projektu atbalsta likuma" izpratnē ir konkrēts tiesiskais ietvars, tostarp konkrētā ierobežotā teritorijā, kur darbojas no spēkā esošiem normatīvajiem aktiem atšķirīgi nosacījumi, kuras ietvaros komersanti un zinātniskās institūcijas var testēt un pārbaudīt inovatīvus produktus, tehnoloģijas un pakalpojumus attiecīgo risinājumu komercializācijai.  
  Ātrs saskaņošanas process speciālās regulatīvās vides īstenošanā ir būtisks, lai nodrošinātu inovāciju jomā aktīviem komersantiem iespēju ērti un ātri attīstīt to rīcībā esošos inovatīvos risinājumus, nodrošinot nepieciešamos eksperimentus, vienlaikus samazinot risku un izmaksas, kas saistītas ar potenciāli nepilnīgu normatīvā regulējuma prasību ievērošanu. Strauji mainīgajā tehnoloģiju attīstībā speciālās regulatīvās vides īstenošana sniedz ieguldījumu arī tautsaimniecības attīstībai kopumā, veicina konkurētspēju un uzticību, kā arī nodrošina iespēju ātri un efektīvi reaģēt uz pārmaiņām un krīzēm tirgū. Ātri un efektīvi īstenoti risinājumi normatīvajā regulējumā palīdz valstij saglabāt konkurētspēju starptautiskajā tirgū.
Ja valstij ir spēja ātri pielāgoties un ieviest vajadzīgos regulējumus, tā kļūst pievilcīgāka investoriem un uzņēmējiem, kas vēlas operēt dinamiskā un prognozējamā vidē. Šim nolūkam noteikumu projektā ir iekļauti speciālās regulatīvās vides izveides nosacījumi, papildus paredzot nozares atbildīgās ministrijas iesaisti, kā arī vienotu kontaktpunktu speciālās regulatīvās vides apkalpošanai un informācijas apmaiņas nodrošināšanai. 

Ar nolūku nodrošināt, ka speciālās regulatīvās vides ietvaros inovatīvu produktu, tehnoloģiju un pakalpojumu praktiska testēšana noris reāllaikā, uzraudzības iestādes, kas ir atbildīgas par sabiedrības interešu nodrošināšanu attiecīgajā jomā, ir tiesīgas noteikt izņēmumus attiecībā uz ierobežojumiem, ja inovatīvo tehnoloģiju testēšana ir ierobežota noteiktā laika periodā un/vai teritorijā (vai digitālā vidē) un ir noteikts minimālais pasākumu kopums, kas nodrošina risku mazināšanu sabiedrības un indivīdu tiesību iespējamajam aizskārumam, kā arī risku apdrošināšanas mehānismu, ja attiecināms. Lēmums par izņēmuma piemērošanu tiek pieņemts, balstoties uz individuālā risinājuma novērtējumu. Specifiskas normas un nozares vajadzības, kā arī pārvaramie šķēršļi un iespējamie riski var būt unikāli un tiks izvērtēti katras konkrētās speciālās regulatīvās vides gadījumā. 

Saskaņā ar noteikumu projektu speciālās regulatīvās vides izveidei un īstenošanai ir tiesīgs pieteikties Latvijā reģistrēts komersants, reģistrētas ārvalsts komersanta vai dalībvalsts kapitālsabiedrības filiāle Komerclikuma izpratnē, tai skaitā arī publisku personu kapitālsabiedrība (turpmāk – komersants), kura pieteikumā iekļautā speciālā regulatīvā vide inovatīvu produktu, tehnoloģiju vai pakalpojumu testēšanai atbilst Inovatīvas uzņēmējdarbības un prioritāro projektu atbalsta likuma 5. panta pirmajā daļā noteiktajiem kritērijiem un 3. panta pirmajā daļā norādītajām prioritāro projektu īstenošanas jomām. Uz speciālās regulatīvās vides izveidi un īstenošanu nav tiesību pieteikties komersantiem, kuriem piemērotas starptautiskās vai nacionālās sankcijas, kā arī Krievijas Federācijas vai Baltkrievijas Republikas piederīgajām personām. 

Noteikumu projekts paredz, ka, lai uzsāktu speciālās regulatīvās vides īstenošanas procesu, komersants iesniedz Latvijas Investīciju un attīstības aģentūrā (turpmāk – Aģentūra) pieteikumu par speciālās regulatīvās vides izveides nepieciešamību inovatīvā produkta, tehnoloģijas vai pakalpojuma testēšanai, izmantojot valsts platformu biznesa attīstībai www.business.gov.lv, pieteikumā norādot: 
- saimnieciskās darbības veicēja nosaukums, nodokļu maksātāja reģistrācijas numurs, e-pasta adrese un klasifikācijas kods atbilstoši Saimniecisko darbību statistiskās klasifikācijas Eiropas Kopienā 2. redakcijai (NACE 2. red.); 
- atbildīgā kontaktpersona (vārds, uzvārds) un kontaktinformācija (e – pasta adrese, kontakttālrunis) turpmākai komunikācijai un darbam, izstrādājot speciālās regulatīvās vides īstenošanai nepieciešamo regulējumu;
- speciālās regulatīvās vides jomu, kas atbilst Inovatīvas uzņēmējdarbības un prioritāro projektu atbalsta likuma 3. panta pirmajā daļā norādītajām prioritāro projektu īstenošanas jomām; 
- inovatīvā produkta, tehnoloģijas vai pakalpojuma apraksts, kuru plānots testēt speciālās regulatīvās vides ietvaros, un tā atbilstība Inovatīvas uzņēmējdarbības un prioritāro projektu atbalsta likuma 5. panta pirmajā daļā noteiktajiem kritērijiem;
- pamatojums par komersanta vai piesaistīto ekspertu kompetenci (piemēram, izglītību vai profesionālo pieredzi apliecinošs dokuments); 
- speciālās regulatīvās vides tvērums laikā un telpā (fiziskā vai digitālā); 
- identificētie nepieciešamie grozījumi normatīvajos aktos (papildus normatīvo aktu grozījumus, tostarp – pašvaldību saistošajos noteikumos u.c. identificēs nozares ministrija, izvērtējot speciālās regulatīvās vides pieteikumu); 
- risku izvērtējums un atbilstošs drošības pasākumu apraksts (neatkarīgi no tā, kādas inovācijas tiek testētas, ir nepieciešami stingri drošības standarti un risku izvērtējums, kā arī noteikti risku mazināšanas pasākumi. Līdz ar to jebkādiem potenciālajiem sabiedrības un indivīdu aizskārumiem tiks paredzēts risku mazināšanas pasākumu kopums un kompensējošie mehānismi. Piemēram, ja speciālās regulatīvās vides dalībniekiem tiks nodrošināta pieeja datiem testēšanas vajadzībām, vienlaicīgi tiks noteikts, ka šie dati tiek aizsargāti, tie nevarēs tikt nodoti citiem lietotājiem vai izmantoti citiem mērķiem); 
- apliecinājums no apdrošināšanas sabiedrības, kas pamato gatavību apdrošināt ar speciālās regulatīvās vides īstenošanu saistītos riskus, ja tādi tiek radīti, tostarp, trešajām personām, piemēram, bojājumi privātajam vai sabiedriskajam īpašumam gadījumos, kad tiek testēti, piemēram, autonomās piegādes droni vai roboti (pati apdrošināšanas polise nepieciešamības gadījumā būtu nepieciešama pie speciālās regulatīvās vides apstiprināšanas – tās īstenošanas ietvaros); 
- sabiedrības informēšanas vai iesaistes apraksts, ja tāds attiecināms, lai nodrošinātu caurspīdīgumu, izpratni un uzticību. Piemēram, speciālās regulatīvās vides īstenošanas ietvaros sabiedrības dalībnieki var tikt aicināti piedalīties kā testa lietotāji, sniedzot atsauksmes par jauno produktu vai pakalpojumu pirms tā pilnīgas ieviešanas (piemēram, ja tiek testēta jauna mobilā lietotne, sabiedrība var tikt aicināta to izmēģināt un sniegt savus komentārus), kā arī – izveidojot speciālo regulatīvo vidi pilsētvidē, plakāti ir efektīvs veids, kā informēt sabiedrību par notiekošajām inovācijām un saistīto regulējumu; 
- speciālās regulatīvās vides īstenošanas izmaksu tāme un nepieciešamā finansējuma pieejamību pamatojošs dokuments; 
- apliecinājums, ka vismaz 50 % no speciālās regulatīvās vides ietvaros testēto inovatīvo produktu, tehnoloģiju vai pakalpojumu radītajām autortiesībām vai rūpnieciskā īpašuma tiesībām piederēs Latvijā reģistrētam komersantam.

Vienotu kontaktpunktu speciālās regulatīvās vides apkalpošanai un informācijas apmaiņai nodrošina Aģentūra, bet par komersanta pieteikuma satura izvērtējumu un par speciālās regulatīvās vides īstenošanai nepieciešamā regulējuma izstrādi ir atbildīga nozares ministrija (turpmāk – nozares ministrija).  

Aģentūra, saņemot komersanta pieteikumu, veic izvērtējumu par komersanta pieteikumā norādītās informācijas pietiekamību un, identificējot nozares ministriju, piecu darbdienu laikā pārsūta speciālās regulatīvās vides pieteikumu nozares ministrijai vai noraida komersanta iesniegumu, ja tam ir piemērotas starptautiskās vai nacionālās sankcijas, kā arī ja identificēta tieša vai netieša izšķiroša ietekme Krievijas vai Baltkrievijas piederīgajām personām. Gadījumā, ja nav iesniegta visa nepieciešamā informācija, aģentūra nosaka termiņu papildu informācijas iesniegšanai. Minēto lēmumu pieņemšana nav uzskatāma par administratīvo procesu.

Savukārt, nozares ministrija viena mēneša laikā kopš tā saņēmusi Aģentūras pārsūtīto pieteikumu, izvērtējot komersanta pieteikuma atbilstību šajos noteikumos noteiktajām prasībām, ne ilgāk kā trīs mēnešu laikā izstrādā tiesību aktu projektu vai informatīvo ziņojumu, kas nepieciešams speciālās regulatīvās vides īstenošanai, un steidzamības kārtībā virza tos izskatīšanai Ministru kabinetā lēmuma pieņemšanai par speciālās regulatīvās vides izveidi.

Ja komersanta speciālās regulatīvās vides pieteikums neatbilst šo noteikumu prasībām, nozares ministrija informē pieteikuma iesniedzēju un Aģentūru, ka pieteikums par speciālās regulatīvās vides izveidi netiks virzīts izskatīšanai Ministru kabineta sēdē. Nozares ministrijai ir tiesības pieprasīt papildu informāciju no pieteikuma iesniedzēja, ja tā nepieciešama pieteikuma izvērtējuma veikšanai. 

Nozares ministrija, izstrādājot speciālās regulatīvās vides īstenošanas tvērumu, iekļauj: 
- speciālās regulatīvās vides tvērumu laikā un telpā (fiziskā vai digitālā); 
- speciālās regulatīvās vides īstenošanas regulējumu un uzraudzības kārtību (nosakot regulējuma robežas jeb amplitūdas, kā ietvaros tiek pieļauta inovatīvā produkta, tehnoloģijas un pakalpojuma testēšana, neradot būtiskus papildu riskus (piemēram, ļaujot pārsniegt Latvijas likumdošanā atļauto braukšanas ātrumu apdzīvotā vietā 50 km/h, bet nosakot, ka pieļaujamais ātrums testa ietvaros ir līdz 70 km/h), tāpat regulējums ietver uzraugošās iestādes noteikšanu); 
- sabiedrības informēšanas vai iesaistes plānu; 
- ar inovatīvā produkta, tehnoloģijas vai pakalpojuma testēšanu speciālās regulatīvās vides ietvaros saistīto risku izvērtējumu un atbilstošu drošības pasākumu plānu, nepieciešamo risku apdrošināšanu, ja attiecināms; 
- speciālās regulatīvās vides atcelšanas nosacījumus (piemēram, ja tiek identificēti neprognozēti papildu riski, speciālās regulatīvās vides īstenotājs neievēro un pārkāpj tvēruma robežas u.c.);
- komersanta pienākumus:
* informēt nozares ministriju par speciālās regulatīvās vides īstenošanas progresu un nekavējoties nodrošināt informāciju par iespējamiem neprognozētiem riskiem;
* nodrošināt nozares ministrijai pieeju speciālās regulatīvās vides kumulatīvajiem rezultātiem, tādējādi nodrošinot zināšanu pārnesi, kā arī iespējami uzlabojot turpmāko lēmumu pieņemšanas procesu, efektivitāti un politikas īstenošanu (pieeja kumulatīvajiem rezultātiem ļauj nozares ministrijai pieņemt lēmumus, balstoties uz reāliem datiem un pieredzi, nevis tikai teorētiskiem pieņēmumiem. Tas veicina precīzāku un efektīvāku regulējumu izstrādi, kas labāk atbilst nozares vajadzībām).

Vienlaikus, noteikumu projektā paredzētā sistēma neparedz, ka Ministru kabinets pieņem lēmumu par tādu pieteikumu, kas paredz speciālās regulatīvās vides izveidošanu, kas formāli atbilst prasībām, bet pēc būtības nav realizējami.

Papildus noteikumu projektā ir noteikts, ja nozares ministrija nav sniegusi rakstisku informāciju pieteikuma iesniedzējam un Aģentūrai par speciālās regulatīvās vides izveides virzīšanu izskatīšanai Ministru kabineta sēdē noteiktajā termiņā (1 mēnesis) kopš pieteikuma saņemšanas no Aģentūras, noteiktajā termiņā (3 mēneši) nav izstrādājusi speciālās regulatīvās vides īstenošanai nepieciešamo normatīvo aktu grozījumu projektu vai informatīvo ziņojumu, kā arī gadījumos, ja nepieciešama sarežģītu jautājumu risināšana vai citu jomu iesaiste, nozares ministrija aicina Aģentūru iekļaut vai Aģentūra iekļauj attiecīgās speciālās regulatīvās vides izveides jautājumu izskatīšanai tuvākajā Ekonomikas ministrijas izveidotās Lielo un stratēģiski nozīmīgo investīciju projektu operatīvās darba grupas sēdē. Savukārt, ja minētajā darba grupā nav panākta vienošanās par speciālās regulatīvās vides izveidi un īstenošanu, jautājums tiek nodots izskatīšanai un lēmuma pieņemšanai Lielo un stratēģiski nozīmīgo investīciju projektu koordinācijas padomē. 

Lai Lielo un stratēģiski nozīmīgo investīciju projektu koordinācijas padome varētu izskatīt speciālās regulatīvās vides izveides jautājumu, nepieciešams veikt grozījumus Lielo un stratēģiski nozīmīgo investīciju projektu koordinācijas padomes nolikumā, paredzot padomei uzdevumu lemt arī par nepieciešamajiem pasākumiem inovāciju projektu virzīšanai, lai veicinātu inovāciju projektu sekmīgu īstenošanu.

 
Vai ir izvērtēti alternatīvie risinājumi?
Nē
Vai ir izvērtēts prasību un izmaksu samērīgums pret ieguvumiem?
Nē
1.4. Izvērtējumi/pētījumi, kas pamato TA nepieciešamību
1.5. Pēcpārbaudes (ex-post) izvērtējums
Vai tiks veikts?
Nē
1.6. Cita informācija
-
2. Tiesību akta projekta ietekmējamās sabiedrības grupas, ietekme uz tautsaimniecības attīstību un administratīvo slogu
Vai projekts skar šo jomu?
Jā
2.1. Sabiedrības grupas, kuras tiesiskais regulējums ietekmē, vai varētu ietekmēt
Fiziskās personas
Nē
Juridiskās personas
Jā
Ietekmes apraksts
Noteikumu projekts ietekmēs speciālās regulatīvās vides izmantotājus, kas ir Latvijā reģistrēti komersanti, reģistrētas ārvalsts komersanta vai dalībvalsts kapitālsabiedrības filiāles Komerclikuma izpratnē, tai skaitā arī publisku personu kapitālsabiedrības un, kuru pieteikumā iekļautās speciālā regulatīvā vide inovatīvu produktu, tehnoloģiju un pakalpojumu testēšanai atbilst Inovatīvas uzņēmējdarbības un prioritāro projektu atbalsta likuma 5.panta pirmajā daļā noteiktajiem kritērijiem un 3.pantā norādītajām prioritāro projektu īstenošanas jomām. 
Speciālās regulatīvās vides izveide sniegs komersantiem vairākas priekšrocības, piemēram, (1) drošā un kontrolētā vidē testēt jaunas idejas un tehnoloģijas pirms to ieviešanas tirgū, vienlaikus samazinot risku un izmaksas, kas saistītas ar potenciāli nepilnīgu normatīvā regulējuma prasību ievērošanu; (2) nodrošināt zināmu elastību, ļaujot publiskajām iestādēm ātrāk reaģēt uz strauji mainīgajām tehnoloģiskajām tendencēm un tirgus attīstību, vienlaikus veicinot normatīvo aktu pielāgošanu, lai tie atbilstu inovāciju, tehnoloģiju un jaunu biznesa modeļu attīstībai; (3) iesaistīt tos speciālās regulatīvās vides izveidē, veicinot labāku sadarbību starp publiskajām iestādēm, pētniecības organizācijām u.c. iesaistītajām pusēm; (4) nodrošināt, ka inovatīvu produktu, tehnoloģiju vai pakalpojumu testēšanas laikā tiek identificēti un novērsti potenciālie riski pirms šo risinājumu mērogošanas un ieviešanas tirgū, veicinot drošību un uzticēšanos gan no patērētāju, gan regulējošo un uzraugošo institūciju puses.
2.2. Tiesiskā regulējuma ietekme uz tautsaimniecību
Vai projekts skar šo jomu?
Jā
2.2.1. uz makroekonomisko vidi:
Nē
2.2.2. uz nozaru konkurētspēju:
Jā
Ietekmes apraksts
Ilgtermiņā speciālās regulatīvās vides izveide var veicināt atsevišķu nozaru konkurētspējas palielināšanos, ņemot vērā iespēju veikt produkta testēšanu reālajā vidē. Vienlaikus tiek radītas vides, kas nodrošina nodrošināt zināmu elastību, ļaujot publiskajām iestādēm ātrāk reaģēt uz strauji mainīgajām tehnoloģiskajām tendencēm un tirgus attīstību, attiecīgi pielāgojot normatīvos aktu, lai tie atbilstu inovāciju, tehnoloģiju un jaunu biznesa modeļu attīstībai konkrētās nozarēs. Nozaru attīstībai nepieciešamā speciālā regulatīvā vide veicina labāku sadarbību starp attiecīgo nozari, publiskajām iestādēm, pētniecības organizācijām u.c. iesaistītajām pusēm, kā arī  nodrošina risku novēršanu inovatīvu produktu, tehnoloģiju vai pakalpojumu testēšanas laikā pirms šo risinājumu ieviešanas tirgū, un šie rezultāti, ja publiski pieejami, var tikt izmantoti citu nozares komersantu pieredzei.
2.2.3. uz uzņēmējdarbības vidi:
Nē
2.2.4. uz mazajiem un vidējiem uzņēmējiem:
Nē
2.2.5. uz konkurenci:
Jā
Ietekmes apraksts
Paredzams, ka regulējums uzlabos Latvijas konkurētspēju, piedāvājot iespēju ātri un efektīvi kontrolētā vidē testēt jaunus produktus, tehnoloģijas vai pakalpojumus. 
2.2.6. uz nodarbinātību:
Nē
2.3. Administratīvo izmaksu monetārs novērtējums
Vai projekts skar šo jomu?
Nē
2.4. Atbilstības izmaksu monetārs novērtējums
Vai projekts skar šo jomu?
Nē
3. Tiesību akta projekta ietekme uz valsts budžetu un pašvaldību budžetiem
Vai projekts skar šo jomu?
Nē
Cita informācija
Noteikumu projektā paredzētā regulējuma ieviešana tiks nodrošināta piešķirto budžeta līdzekļu ietvaros.
4. Tiesību akta projekta ietekme uz spēkā esošo tiesību normu sistēmu
Vai projekts skar šo jomu?
Jā
4.1. Saistītie tiesību aktu projekti
4.1.1. Ministru kabineta 2010. gada 10. augusta noteikumi Nr. 774 "Lielo un stratēģiski nozīmīgo investīciju projektu koordinācijas padomes nolikums"
Pamatojums un apraksts
Lai Lielo un stratēģiski nozīmīgo investīciju projektu koordinācijas padome varētu izskatīt speciālās regulatīvās vides izveides jautājumu, nepieciešams veikt grozījumus Lielo un stratēģiski nozīmīgo investīciju projektu koordinācijas padomes nolikumā, paredzot padomei uzdevumu lemt arī par nepieciešamajiem pasākumiem inovāciju projektu virzīšanai, lai veicinātu inovāciju projektu sekmīgu īstenošanu.
Atbildīgā institūcija
Ekonomikas ministrija
4.2. Cita informācija
-
5. Tiesību akta projekta atbilstība Latvijas Republikas starptautiskajām saistībām
Vai projekts skar šo jomu?
Nē
5.3. Cita informācija
Apraksts
-
6. Projekta izstrādē iesaistītās institūcijas un sabiedrības līdzdalības process
Sabiedrības līdzdalība uz šo tiesību akta projektu neattiecas
Nē
6.1. Projekta izstrādē iesaistītās institūcijas
Valsts un pašvaldību institūcijas
Nē
Nevalstiskās organizācijas
Nē
Cits
Nē
6.2. Sabiedrības līdzdalības organizēšanas veidi
6.3. Sabiedrības līdzdalības rezultāti
-
6.4. Cita informācija
Cita informācija
-
7. Tiesību akta projekta izpildes nodrošināšana un tās ietekme uz institūcijām
Vai projekts skar šo jomu?
Jā
7.1. Projekta izpildē iesaistītās institūcijas
Institūcijas
Latvijas Investīciju un attīstības aģentūra
Nozaru ministrijas
7.2. Administratīvo izmaksu monetārs novērtējums
Vai projekts skar šo jomu?
Jā
	Sabiedrības grupa
	Palielinās/samazinās
	Stundas samaksas likme - euro
	Laika patēriņš uz vienību - stundās
	Subjektu skaits
	Cik bieži - reizes gadā
	Administratīvās izmaksas - euro
	Aprēķinu skaidrojums

	Latvijas Investīciju un attīstības aģentūra
	palielinās
Vērtības nozīme:
	9,56
vidējā darba samaksa
	8,00
1 darba diena
	1
nav iespējams novērtēt potenciālo pieteikumu skaitu gadā
	1,0
nav iespējams novērtēt potenciālo pieteikumu skaitu gadā
	76,48
	Administratīvās izmaksas tika aprēķinātas valsts institūcijām pamatojoties uz II. nodaļas 8. līdz 13. punktu. Administratīvās izmaksas valsts institūciju darbiniekiem palielināsies, ņemot vērā papildu pienākumus, ko nosaka noteikumu projekts. Pēc Centrālās statistikas pārvaldes datiem 2024. gada 1. ceturksnī vispārējās valdības sektorā, kurā ietilpst valsts un pašvaldību iestādes, kā arī valsts un pašvaldību kontrolētas un finansētas kapitālsabiedrības, vidējā darba samaksa pieauga līdz 1 606 eiro jeb 9.56 eiro/stundā. Noteikumu projekta II. nodaļas 8. līdz 13. punkti paredz valsts institūcijām noteikta laika periodā izskatīt, apstrādāt pieteikumu un sniegt atbildi pieteikuma iesniedzējam. Iesaistīti divi darbinieki Aģentūras darbinieks, kuram pieteikuma izskatīšanai nepieciešamas 1 darba dienas jeb 8 stundas un atbildīgās nozares ministrijas darbinieks, kuram pieteikuma apstrādei, izskatīšanai un atbildes sniegšanai nepieciešamas 4 darba dienas jeb 32 stundas. Šobrīd nav iespējams novērtēt potenciālo pieteikumu skaitu gadā, tie tiks vērtēti, kad būs zināmas reālās administratīvās izmaksas. 
•Administratīvās izmaksas Aģentūrai viena pieteikuma izskatīšanai sastādīs 9.56 eiro/stundā*8 stundas* 1 darbinieks, kas ir 76,48 eiro; •Administratīvās izmaksas ministrijai viena pieteikuma izskatīšanai sastādīs 9.56 eiro/stundā*32 stundas* 1 darbinieks, kas ir 305,92 eiro.

	Nozaru ministrijas
	palielinās
Vērtības nozīme:
	9,56
vidējā darba samaksa
	32,00
4 darba dienas
	1
nav iespējams novērtēt potenciālo pieteikumu skaitu gadā
	1,0
nav iespējams novērtēt potenciālo pieteikumu skaitu gadā
	305,92
	

	Kopā
	382,40
	


7.3. Atbilstības izmaksu monetārs novērtējums
Vai projekts skar šo jomu?
Nē
7.4. Projekta izpildes ietekme uz pārvaldes funkcijām un institucionālo struktūru
	Ietekme
	Jā/Nē
	Skaidrojums

	1. Tiks veidota jauna institūcija
	Nē
	-

	2. Tiks likvidēta institūcija
	Nē
	-

	3. Tiks veikta esošās institūcijas reorganizācija
	Nē
	-

	4. Institūcijas funkcijas un uzdevumi tiks mainīti (paplašināti vai sašaurināti)
	Nē
	-

	5. Tiks veikta iekšējo institūcijas procesu efektivizācija
	Nē
	-

	6. Tiks veikta iekšējo institūcijas procesu digitalizācija
	Nē
	-

	7. Tiks veikta iekšējo institūcijas procesu optimizācija
	Nē
	-

	8. Cita informācija
	Nē
	-


7.5. Cita informācija
Cita informācija
-
8. Horizontālās ietekmes
8.1. Projekta tiesiskā regulējuma ietekme
8.1.1. uz publisku pakalpojumu attīstību
Vai projekts skar šo jomu?
-
8.1.2. uz valsts un pašvaldību informācijas un komunikācijas tehnoloģiju attīstību
Vai projekts skar šo jomu?
-
8.1.3. uz informācijas sabiedrības politikas īstenošanu
Vai projekts skar šo jomu?
-
8.1.4. uz Nacionālā attīstības plāna rādītājiem
Vai projekts skar šo jomu?
Jā
Apraksts
Nacionālais attīstības plāns 2021. - 2027. gadam (NAP2027) izvirza prioritāti – Uzņēmumu konkurētspēja un materiālā labklājība. Prioritātes mērķis – inovācijas rezultātā gūts produktivitātes kāpums kā pamats Latvijas uzņēmumu izaugsmei globālajā tirgū un materiālās labklājības pieaugums. Viens no rīcības virzieniem šajā prioritātē ir – produktivitāte, inovācija un eksports, kas izvirza nepieciešamību panākt, ka uzņēmumu izaugsme un konkurētspēja ir nostiprināta spējā uz zinātnes bāzes radīt un pārdot pieprasītus, zināšanu ietilpīgus produktus un pakalpojumus, iekļaujoties arvien augstākas pievienotās vērtības globālajās ķēdēs. NAP2027 šajā rīcības virzienā uzsver nepieciešamību valstij koncentrēt ierobežotos attīstības resursus tajās zināšanu jomās, kurās uzņēmējiem ir augstākais potenciāls attīstīt zināšanu un tehnoloģiju ietilpīgus un eksportspējīgus produktus un pakalpojumus, tai skaitā attīstot apstrādes rūpniecību un sekmējot augsto tehnoloģiju izplatību tradicionālajās nozarēs. Tāpat tiek noteikts, ka jaunu konkurētspējas priekšrocību veidošanā izšķirīga būs uzņēmumu biznesa modeļa maiņa no īstermiņa rentabilitātes uz ilgtermiņa produktivitāti un secīgi ilgtspējīgu rentabilitāti, kā arī starpnozaru partnerība, veidojot zināšanu un tehnoloģiju ietilpīgu ekonomiku. NAP2027 izvirza konkrētus šī rīcības virziena uzdevumus, kur, cita starpā, izceļami sekojoši – digitālās transformācijas (digitalizācija, automatizācija, robotizācija, mākslīgais intelekts u.c.) sekmēšana uzņēmējdarbībā, t.sk. apstrādes rūpniecībā, kā arī produktivitāti paaugstinošu darbību atbalstīšana privātajā sektorā augsto tehnoloģiju pielietošanai arī ārpus Viedās specializācijas stratēģijas (RIS3) nozarēs, kas nodrošina industrijas transformāciju. Secināms, ka projekts tiešā mērā un pozitīvi ietekmē NAP2027 mērķu un rādītāju sasniegšanu.
8.1.5. uz teritoriju attīstību
Vai projekts skar šo jomu?
Jā
Apraksts
Speciālās regulatīvās vides izveide var pozitīvi ietekmēt teritoriju attīstību Latvijā. Speciālā regulatīvā vide var veicināt investīcijas noteiktās teritorijās, kas stimulē vietējo uzņēmējdarbību un rada jaunas darba vietas. Var tikt piesaistīti gan vietējie, gan ārvalstu investori, tādējādi paātrinot ekonomisko attīstību reģionos. ar nolūku nodrošināt speciālās regulatīvās vides efektīvu darbību, bieži tiek veikti uzlabojumi infrastruktūrā, piemēram, transporta, enerģētikas un sakaru tīklu attīstībā, kas uzlabo reģiona pieejamību un dzīves kvalitāti. Ar infrastruktūras attīstību reģionos var uzlaboties arī sociālās iespējas, piemēram, piekļuve izglītībai, veselības aprūpei un citām sociālajām pakalpojumiem. Ja speciālās regulatīvās vides ietvaros tiek ņemti vērā ilgtspējīgas attīstības principi, tā var veicināt videi draudzīgu praksi un ilgtermiņā nodrošināt teritoriju attīstību, kas saglabā dabas resursus un ekosistēmas.
8.1.6. uz vidi
Vai projekts skar šo jomu?
-
8.1.7. uz klimatneitralitāti
Vai projekts skar šo jomu?
-
8.1.8. uz iedzīvotāju sociālo situāciju
Vai projekts skar šo jomu?
-
8.1.9. uz personu ar invaliditāti vienlīdzīgām iespējām un tiesībām
Vai projekts skar šo jomu?
-
8.1.10. uz dzimumu līdztiesību
Vai projekts skar šo jomu?
-
8.1.11. uz veselību
Vai projekts skar šo jomu?
-
8.1.12. uz cilvēktiesībām, demokrātiskām vērtībām un pilsoniskās sabiedrības attīstību
Vai projekts skar šo jomu?
-
8.1.13. uz datu aizsardzību
Vai projekts skar šo jomu?
-
8.1.14. uz diasporu
Vai projekts skar šo jomu?
-
8.1.15. uz profesiju reglamentāciju
Vai projekts skar šo jomu?
-
8.1.16. uz bērna labākajām interesēm
Vai projekts skar šo jomu?
-
8.2. Cita informācija
Cita informācija
-

